**Ministru kabineta noteikumu "Grozījumi Ministru kabineta 2015. gada 10. novembra noteikumos Nr. 645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi"" projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (nepārsniedzot 500 zīmes bez atstarpēm) | Ministru kabineta (turpmāk – MK) noteikumu projekts "Grozījumi Ministru kabineta 2015. gada 10. novembra noteikumos Nr. 645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi"" (turpmāk – noteikumu projekts) izstrādāts, lai noteiktu, ka nav atbalstāma tādu komercdarbības mērķiem paredzēto ēku un to infrastruktūras attīstīšana degradētajā teritorijā, kurās paredzēta izmitināšana (viesnīcu, viesu māju un cita veida apmešanās vietu darbība), jo nav konstatēta tirgus nepilnība, kuras novēršanai būtu nepieciešams publiskais finansējums. Noteikumu projekta mērķis ir nodrošināt, ka reģionālās attīstības veicināšanai paredzētais Eiropas Reģionālā attīstības fonda (turpmāk – ERAF) finansējums tiek izmantots pēc iespējas efektīvāk un lietderīgāk, veicinot ilgtermiņa izaugsmes potenciālu reģionos. Noteikumu projekts stājas spēkā parastajā kārtībā (nākamajā dienā pēc noteikumu projekta izsludināšanas). |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 13. punktu, kā arī ņemot vērā MK 2019.gada 23.aprīļa sēdes protokollēmuma Nr.21 23.§ “Informatīvais ziņojums “Par Kohēzijas politikas Eiropas Savienības fondu investīciju aktualitātēm līdz 2018.gada 31.decembrim un 2019.gada februāra ikmēneša operatīvā informācija”” 6. un 7.punktu un MK 2019. gada 11. jūnija sēdes protokollēmumā Nr. 28 34.§ “Informatīvais ziņojums “Par 2019. gada kopējo pašvaldību aizņēmumu limitu un pašvaldību aizņēmumu pieprasījumiem”” 2. un 4.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. MK 2015. gada 10. novembra noteikumu Nr. 645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi" (turpmāk – MK noteikumi Nr. 645) 45.3. apakšpunkts paredz, ka viena no atbalstāmajām darbībām MK noteikumu Nr. 645 ietvaros ir komercdarbības mērķiem paredzēto ēku un to infrastruktūras attīstīšana degradētajā teritorijā. Savukārt ierobežojumus saimnieciskās darbības veidiem, ko iepriekš minētajās ēkās var veikt komersanti, netieši nosaka MK noteikumu Nr. 645 10.2. apakšpunkts, kurā sniegts to tautsaimniecības nozaru uzskaitījums, kuru iznākuma rādītāju vērtības nav attiecināmas.2. Ņemot vērā pašvaldību augsto pieprasījumu pēc ieguldījumiem uzņēmējdarbības publiskajā infrastruktūrā[[1]](#footnote-2), ierobežojumus Valsts kases aizdevumu izsniegšanai[[2]](#footnote-3), kas rada risku projektu īstenošanai (īpaši, ja projekta mērķa sasniegšanai tiek plānotas arī neattiecināmās izmaksas), kā arī nepieciešamību veikt ieguldījumus pēc iespējas mērķtiecīgāk un ilgtspējīgāk, Vides aizsardzības un reģionālās attīstības ministrija (turpmāk – VARAM) ierosina pārskatīt ieguldījumu nepieciešamību viesnīcās, viesu mājās un līdzīgās apmešanās vietās.Analizējot Centrālās statistikas pārvaldes datus var secināt, ka tūrisma sezonas laikā Latvijā kopumā gultasvietu noslogojums nepārsniedz 66%[[3]](#footnote-4) (Rīgā – 78%), savukārt vidējais viesu skaits gadā uz vienu mītnes numuru Latvijā kopumā 2018. gadā bija 160,5 viesi[[4]](#footnote-5) (Rīgā – 215,7 viesi). Šie dati liecina, ka gan valstī kopumā, gan valsts reģionos viesnīcu un līdzīgu apmešanās vietu skaits ir pietiekams un ka nav novērojama tirgus nepilnība, kā dēļ pašvaldībām būtu jāfinansē savā īpašumā esošu viesnīcu un līdzīgu apmešanās vietu būvniecību. Turklāt viesnīcu un līdzīgu apmešanās vietu skaits Latvijā kopš 2013. gada palielinās[[5]](#footnote-6), kas liecina, ka arī bez 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" (turpmāk 5.6.2. SAM) atbalsta komersanti sekmīgi palielina nepieciešamo viesnīcu un citu tūristu mītņu skaitu, reaģējot uz pieprasījuma izmaiņām. Papildus jāņem vērā Latvijas Lauku tūrisma asociācijas "Lauku ceļotājs" un Konkurences padomes izteiktās bažas[[6]](#footnote-7) par pašvaldību iejaukšanos viesmīlības nozarē, kas kropļo konkurenci.Kā svarīgs faktors jāmin arī tas, ka pēdējos gados arvien vairāk tiek uzsvērta apstrādes rūpniecības nozīme produktivitātes līmeņa palielināšanā, nākamajās desmitgadēs apstrādes rūpniecībai būs liela nozīme ES ekonomikā, tā tieši veicinās labklājību un ražīguma izaugsmi un radīs būtisku pieprasījumu pēc pētījumu pakalpojumiem un kvalificētiem pakalpojumiem, kas ietekmēs pārējo ekonomiku. Turklāt Rīgas reģionā produktivitāte uz vienu iedzīvotāju aptuveni divas reizes pārsniedz produktivitāti citos reģionos, tādēļ vispirms jāveic ieguldījumi nozarēs, kas rada pamatu produktivitātes celšanai. Rīgas reģionā produktivitāte sasniedz 74% no ES vidējā rādītāja, bet citos reģionos produktivitāte ir daudz zemāka, piemēram, Latgalē tā ir tikai 38%[[7]](#footnote-8).Ņemot vērā iepriekš minēto, 5.6.2. SAM ietvaros nav atbalstāma tādu ēku un to infrastruktūras attīstīšana, kurās paredzēta izmitināšana (viesnīcu, viesu māju un cita veida apmešanās vietu darbība), proti, nav atbalstāma ERAF finansējuma ieguldījumu veikšana ēkās, kur saimniecisko darbību veic vai nākotnē veiks komersants, kura saimnieciskā darbība, atbilstoši Eiropas Parlamenta un Padomes 2006. gada 20. decembra Regulai (EK) Nr. 1893/2006 *ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām* statistikas jomām ir saistīta ar tautsaimniecības nozares NACE kodu I55 "Izmitināšana", kas ietver šādus apakškodus:1. 55.1 Izmitināšana viesnīcās un līdzīgās apmešanās vietās;
2. 55.2 Izmitināšana viesu mājās un cita veida īslaicīgas apmešanās vietās;
3. 55.3 Kempingu, atpūtas transportlīdzekļu laukumu un apdzīvojamo autopiekabju laukumu darbība;
4. 55.9 Pārējo apmešanās vietu darbība.

Atbilstoši NACE klasifikācijai šajā klasē ietilpst viesu un ceļotāju nodrošināšana ar īslaicīgām apmešanās vietām, tai skaitā izmitināšana, ko nodrošina viesnīcas, kūrortviesnīcas, luksusa numuru/dzīvokļa tipa viesnīcas, moteļi, viesu mājas, kempingi. Tā ietver arī naktsmītņu nodrošināšanu uz ilgāku laiku studentiem un viesstrādniekiem, kā arī dažas struktūrvienības var nodrošināt tikai naktsmītnes, savukārt citas nodrošina gan naktsmītnes, gan ēdināšanu un/vai atpūtas iespējas. Tomēr, neskatoties uz aizliegumu veikt tiešus ERAF ieguldījumus viesnīcu, viesu māju un citu tūrisma mītņu būvniecībā 5.6.2. SAM ietvaros, komersantu, kuri darbojas tautsaimniecības nozarē atbilstoši NACE kodam I55 "Izmitināšana", radītie 5.6.2. SAM iznākuma rādītāji – jaunradītās darbavietas un nefinanšu investīcijas – ir attiecināmi, ja komersanti projekta ietvaros ir guvuši labumu no cita veida radītās infrastruktūras atbilstoši MK noteikumu Nr. 645 45.punktā minētajām atbalstāmajām darbībām. Tas pēc būtības ļaus, nekropļojot konkurenci, ko tieši aizliedz līgums par Eiropas Savienības darbību[[8]](#footnote-9), atbalstīt tādus komersantus, kuri ir pietiekami izvērtējuši riskus pašiem pilnībā veikt privātās investīcijas viesnīcu, viesu māju vai līdzīgu apmešanās vietu būvniecībā vai attīstībā. Ņemot vērā, ka 5.6.2. SAM projektu iesniegumu atlases ir izsludinātas, noteikumu projekts paredz, ka nosacījums par ieguldījumu aizliegumu viesnīcu un līdzīgu apmešanās vietu infrastruktūrā nav attiecināms uz projektiem, par kuru īstenošanu ir noslēgta vienošanās līdz 2019. gada 1.septembrim.Noteikumu projektā paredzētie nosacījumi attiecas vienādi uz visiem 5.6.2. SAM projekta iesniedzējiem un pašvaldību attīstības programmās plānotajām projektu idejām vai jau iesniegtajiem projektu iesniegumiem, par kuriem nav uzņemtas saistības, t.i., nav noslēgta vienošanās ar Centrālo finanšu un līgumu aģentūru (turpmāk – CFLA) par projekta īstenošanu.Saskaņā ar Eiropas Savienības struktūrfondu un Kohēzijas fonda 2014.—2020. gada plānošanas perioda vadības likuma 5. pantā noteikto projekta iesnieguma iesniegšana šī likumu izpratnē nerada Eiropas Savienības fondu vadībā iesaistītajai institūcijai pienākumu piešķirt finansējumu projekta iesniedzējam projekta īstenošanai, tāpēc noteikumu projektā paredzētie nosacījumi tiks piemēroti tikai tiem projektiem, par kuriem saistības par ES fondu finansējumu piešķiršanu nav uzņemtas (līgums nav noslēgts). 3. Pēc noteikumu projekta stāšanās spēkā, Reģionālās attīstības koordinācijas padomē tiks pārvērtētas iesniegtās projektu idejas, par kurām nav uzņemtas saistības, t.i., nav noslēgta vienošanās ar CFLA par projekta īstenošanu, kā arī projektu iesniegumu vērtēšanas procesā tiks vērtēts, vai vērtēšanā esošais projekta iesniegums atbilst projektu iesniegumu vērtēšanas kritērijam - *Projekta iesniegumā plānotās projekta darbības atbilst Ministru kabineta noteikumos par specifiskā atbalsta mērķa īstenošanu noteiktajam un paredz saikni ar attiecīgajām atbalstāmajām darbībām*.4. Pēc noteikumu projekta stāšanās spēkā, VARAM informēs visas 5.6.2. SAM vērtēšanas komisijas par izmaiņām MK noteikumos Nr. 645. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektu iesniedzēji, kuri 5.6.2. SAM ietvaros ir plānojuši iesniegt projekta iesniegumus, kuros ir paredzēta viesnīcu un līdzīgu apmešanās vietu infrastruktūras attīstīšana, izmantojot ERAF finansējumu. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot noteikumu projekta īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem projektu iesniedzējiem, ne Eiropas Savienības fondu vadībā iesaistītajām institūcijām. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, CFLA, republikas pilsētu pašvaldību izveidotās projektu iesniegumu vērtēšanas komisijas 5.6.2. SAM integrētu teritoriālo investīciju ietvaros. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Vides aizsardzības un reģionālās attīstības ministrs J. Pūce

L. Dorbe, 66016767

liene.dorbe@varam.gov.lv

1. Ministru kabineta 2018.gada 18.septembra sēdes protokollēmums Nr.43 32.§ “Plāna projekts “Rīcības plāns Latgales reģiona ekonomiskajai izaugsmei 2018.–2021.gadam” [↑](#footnote-ref-2)
2. Ministru kabineta 2019. gada 11. jūnija sēdes protokollēmums Nr. 28 34.§ “Informatīvais ziņojums “Par 2019. gada kopējo pašvaldību aizņēmumu limitu un pašvaldību aizņēmumu pieprasījumiem”” [↑](#footnote-ref-3)
3. CSP dati: <https://data1.csb.gov.lv:443/sq/29509> [↑](#footnote-ref-4)
4. Aprēķins veikts ņemot par pamatu CSP datu tabulas: <https://data1.csb.gov.lv:443/sq/29510>; <https://data1.csb.gov.lv:443/sq/29512> [↑](#footnote-ref-5)
5. CSP dati: <https://data1.csb.gov.lv:443/sq/29519> [↑](#footnote-ref-6)
6. <http://www.celotajs.lv/cont/prof/pr/2018/Preses_zina_konkurence_LC.docx>; https://www.lsm.lv/raksts/zinas/ekonomika/pasvaldibas-un-lauku-turisma-uznemeji-cinas-par-atputniekiem.a307405/ [↑](#footnote-ref-7)
7. [Produktivitātes celšana: tendences un nākotnes izaicinājumi = Raising Productivity: Trends and Future Challenges](https://www.google.com/url?sa=t&rct=j&q=&esrc=s&source=web&cd=1&cad=rja&uact=8&ved=2ahUKEwj-98rThfHjAhVsmYsKHdHvC4oQFjAAegQIABAC&url=https%3A%2F%2Fwww.apgads.lu.lv%2Ffileadmin%2Fuser_upload%2Flu_portal%2Fapgads%2FPDF%2FMonografijas%2FProduktivitates_celsana%2FProduktivitate.pdf&usg=AOvVaw0FkSa2NFX0FYNfq2jouSdK). Rīga: LU Akadēmiskais apgāds, 2019. 52., 167.lpp [↑](#footnote-ref-8)
8. [https://www.kp.gov.lv/oldfiles/23/normativie\_akti%2Flesd\_101\_102\_pants.pdf](https://www.kp.gov.lv/oldfiles/23/normativie_akti/lesd_101_102_pants.pdf) [↑](#footnote-ref-9)